Opnað verður fyrir umferð að gosstöðvunum klukkan sex að morgni fram yfir páska og lokað klukkan sex að kvöldi - eða fyrr ef nauðsyn krefur. Byrjað verður að rýma gossvæðið klukkan tíu á kvöldin. Þetta kynnti lögreglustjórinn á Suðurnesjum í morgun. Umferðaröngþveiti myndaðist á Grindavíkurvegi í gær og Bogi Adolfsson, formaður Björgunarsveitarinnar Þorbjarnar í Grindavík, segir augljóst að grípa þurfi til aðgerða til að hlífa Grindvíkingum.
Maður upplifir þetta þannig að bæjarfélagið er komið í gíslingu. Eins og einhver myndi leggja þjóðveg í gegnum bæinn án þess að spyrja kóng eða prest. Ég veit að fólk komst ekki í búðina, ekki inn í bæinn og ekki út úr bænum. Fólk var fast við Þorbjörn með krakkana sína. Svo voru erfiðleikar með að koma sjúkrabílum inn og út úr bænum
Að minnsta kosti tvö þúsund manns hafa lagt leið sína að gosstöðvunum það sem af er degi. Rúmlega fimm þúsund manns skoðuðu eldgosið í gær og alls hafa nú hátt í 24 þúsund manns lagt leið sína þangað að talið er. Hjálmar Hallgrímsson, lögreglumaður á Suðurnesjum, situr í aðgerðastjórn í Grindavík. Hann segir að lögreglan sé í viðbragðsstöðu til að grípa fyrr inn í en gert var í gær.
Við verðum að vera viðbúin því að stýra fólki frá þannig að við lendum ekki í svona mikilli biðröð. Þetta skapar bara aðra hættu, það var einn árekstur hérna í bænum bara útaf þessu. Nú erum við meðvituð um að þetta má helst ekki skapast aftur.
Hjálmar segir líka að nokkuð hafi færst í aukana að fólk slasist á leiðinni að gosstöðvunum, enda sé of algengt að göngufólk sé illa búið. Fannar Jónasson, bæjarstjóri í Grindavík, segir að ekki hafi verið rætt að rukka inn á svæðið en þó komi til greina að leggja á bílastæðagjald.
það er takmörkuð auðlind og það er verið að leggja kostnað og fyrirhöfn í að útbúa bílastæði sem næst gönguleiðinni. Þá væri það bara til þess að standa undir kostnaði landeigenda og svo að einhverju leyti stuðningur við björgunarsveitirnar að rukka bílastæðagjald.
Opnað verður fyrir umferð að gosstöðvunum í Geldingadölum klukkan sex að morgni fram yfir páska og lokað klukkan sex að kvöldi. Grindvíkingar komust illa leiðar sinnar í gær vegna umferðar og lögreglan á Suðurnesjum ætlar að grípa hraðar inn í á næstu dögum. 